OMALONGESO 11
Oñgeni Ovitumino via Huku Vituetela Ouwa?
1. Omokonda Yatyi Tuesukisila Ehongolelo?
Omupakeko wetu, omunongo tyipona onthue. Mokonda o Tate wokuna oluembia wasuka nonthue. Tupu, ketulingile opo tulitumine onthue muene. (Jeremias 10:23) Moluotyo, ngetyi omona omututu esukisa okuhongolelwa na he, nonthue tuesukisa okuhongolelwa na Huku. (Isaías 48:17, 18) Ovitumino vio Mbimbiliya otyawa tyitunda ku Huku.
Ovitumino nonondonga mba Jeova, vitulongesa onkhalelo yaviuka yomuenyo pahetyino, nokutulekesa oñgeni tupondola okukamona ondyambi ihapu komuntwe. Mokonda Huku oe wetueta kouye, tyaviuka tutavele nolupandu ehongolelo liae.
2. Oñgeni Ondaka ya Huku ituhongolela?
Onondonga mbo Mbimbiliya mbulekesa etyi Huku ahanda tulinge mononkhalelo ononyingi. Ovitumino ovikuavo vilekesa haunene otyipuka tyailikwa. (Deuteronômio 22:8) Onthue tuna okupunga nokunoñgonoka oñgeni onondonga mbo Mbimbiliya mbutupopila etyi tuna okulinga. (Provérbios 2:10-12) Mongeleka, Ombimbiliya ilongesa okuti omuenyo otyiawa tuapewa na Huku. Onondonga ombo, mbupondola okutuhongolela, meumbo, no kovilinga, no moungendi. Okunoñgonoka okuti omuenyo otyiawa, tyitukuatesako okuliyunga nawa.
3. Ovitumino patyi vivali viakolela vali?
Jesus wapopia ovitumino vivali via viakolela vali. Tyotete tyilekesa okuti ovanthu vapewa omuenyo opo vanoñgonoke Huku nokumuumbila nekolelo. Otyitumino otyo tyotete tyesukisa okutuhongolela pokulinga omatokolo etu aeho. (Provérbios 3:6) Vana vaendela motyitumino otyo nomutima auho, vakala omapanga a Huku, nokukamona ehambu liotyotyili, omuenyo uhapu.
Otyitumino tyavali, tyiava onondonga mbutukuatesako okukala noupanga nombembwa na vakuetu. (1 Coríntios 13:4-7) Okuendela motyitumino otyo tyavali, tyakutikinya okuhetekela onkhalelo Huku atekula ovanthu.
4. Oñgeni ovitumino vio Mbimbiliya vituetela ouwa?
Ovitumino vio Mbimbiliya vilongesa onombunga okulikuata okapandi nohole. (Colossenses 3:12-14) Ondaka ya Huku tupu iyakulila onombunga, mokuava onondonga ononkhuavo pala okutuhongolela, mbulekesa okuti vokuelinepa vesukisa okutualako.
Mokulandula ovitumino vio Mbimbiliya, matuyakulila omalumono etu nomalusoke. Mongeleka, ovahona vamwe vahanda vali ovaundapi ovakuatyili vaendela movitumino vio Mbimbiliya, nokuna ombili. (Provérbios 10:4, 26; Hebreus 13:18) Ondaka ya Huku itulongesa okuhambukilwa etyi tuna, nokupanda vali oupanga wetu na Huku tyipona omalumono.
Okuendela movitumino via Huku, tyipondola okuyakulila ekongoko lietu. (Provérbios 14:30; 22:24, 25) Mongeleka, okutavela ovitumino via Huku konthele younkholwa, tyituyakulila komauvela no koviponga. (Provérbios 23:20) Jeova uyeka ovanthu vanwe ovikunwa, mahi uhanda vanwe vala okueleka. (Salmo 104:15; 1 Coríntios 6:10) Ovitumino via Huku kavitukuatesako vala okuyunga nawa ovituwa vietu, mahi tupu nomalusoke etu. (Salmo 119:97-100) Ngotyo, Ovakristau votyotyili kavahumbile vala ovitumino via Huku mokonda viveetela ouwa. Anthi, vevihumba mokonda vena onthilo na Jeova.
LILONGESA VALI
Ita Opo Ulongeswe Ombimbiliya Otyali
Ita ulongeswe Ombimbiliya moola, nomuvo, nomphangu uhanda.
cjk_Latn swh_Latn umb_Latn umb_Latn umb_Latn swh_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn kmb_Latn